กรณ์สั่งควบคุมฟินันซ่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ยันเงินกองทุนยังขาดพันล้าน ตั้งผอ.สคร.เป็นประธานดูแล
โพสต์ทูเดย์ — “กรณ์” ยอมลงนามตั้งคณะกรรมการควบคุมกิจการฟินันซ่าประกันชีวิต หลังให้เวลาแล้วยังหาผู้ร่วมทุนใหม่ไม่ได้
เมื่อวันที่ 26 เม.ย.ที่ผ่านมา นายกรณ์ จาติกวณิช รมว.คลัง ได้มีคำสั่งลงนามแต่งตั้งคณะกรรมการควบคุมบริษัท ฟินันซ่าประกันชีวิต โดยได้แต่งตั้ง น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เป็นประธานคณะกรรมการควบคุม ซึ่งเป็นไปตามข้อเสนอของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เนื่องจากบริษัทยังไม่สามารถแก้ไขปัญหาเรื่องฐานะการเงินให้มีเงินกองทุนครบถ้วนตามที่กฎหมายกำหนดได้ และจนถึงปัจจุบันฐานะและการดำเนินงานของบริษัทก็ยังไม่ดีขึ้น 
อย่างไรก็ตาม ก่อนหน้านี้ คปภ.ได้มีคำสั่งให้บริษัทแก้ไขฐานะหรือดำเนินการเพื่อให้มีเงินกองทุนครบถ้วนตามที่กำหนดภายในวันที่ 30 พ.ย. 2549 แต่บริษัทก็ไม่สามารถแก้ไขได้ และได้มีการขอขยายระยะเวลาเรื่อยมา ซึ่งครั้งสุดท้าย คปภ.ได้ให้เวลาบริษัทแก้ไขปัญหาดังกล่าวอีกครั้งภายในวันที่ 26 ก.พ. 2553 แต่เมื่อครบกำหนดบริษัทก็ยังไม่สามารถดำรงเงินกองทุนให้ครบถ้วนตามที่กฎหมายกำหนดได้ จึงต้องมีคำสั่งควบคุมบริษัท ฟินันซ่าประกันชีวิต ตามมาตรา 55 แห่งพระราชบัญญัติ (พ.ร.บ.) ประกันชีวิต พ.ศ. 2553
ทั้งนี้ เมื่อวันที่ 31 ม.ค. 2553 บริษัทดำรงเงินกองทุนไม่ครบถ้วนตามที่กำหนดอยู่ 1,008.65 ล้านบาท มีสินทรัพย์น้อยกว่าหนี้สิน 891.50 ล้านบาท ขณะที่ส่วนของผู้ถือหุ้นตามบัญชีติดลบ 434.98 ล้านบาท 
นพ.พฤฒิชัย ดำรงรัตน์ รมช.คลัง กล่าวว่า คปภ.ได้ให้เวลาบริษัทปรับปรุงฐานะการเงินและหาผู้ร่วมทุนรายใหม่มาระยะเวลาหนึ่งแล้ว แต่ก็ยังหาไม่ได้ และฐานะตัวเลขก็ไม่ได้ดีขึ้น จึงหลีกเลี่ยงไม่ได้ และจำเป็นที่ คปภ.ต้องมีคณะกรรมการเข้าไปควบคุมกิจการของบริษัท 
“ล่าสุดหากดูจากฐานะตัวเลขเงินกองทุนของบริษัทประกันชีวิตฟินันช่า ก็ต้องเข้าสู่กระบวนการควบคุม เพราะบริษัทหาผู้ร่วมทุนมาตั้งแต่ปลายปีที่แล้ว ให้เวลามาโดยตลอด ตอนนี้ผมเสนอ รมว.คลัง ไปแล้ว เชื่อว่า รมว.คลัง คงเห็นไปในทิศทางเดียวกัน แต่ต้องรอดูคำสั่งทางการ ส่วนคณะกรรมการที่มี น.ส.สุภา เป็นประธาน ก็ยังเป็นกรรมการชุดเดิมจากที่ คปภ.เคยเสนอมาก่อนหน้านี้แล้ว” นพ.พฤฒิชัย กล่าว
ทั้งนี้ ที่ผ่านมา คปภ.ได้ออกคำสั่งไม่ให้บริษัทขยายกิจการหรือลงทุนในสินทรัพย์ใดๆ เพิ่มเติมแล้ว แต่ปรากฏว่าทาง คปภ.ได้ตรวจสอบพบว่าทางบริษัทยังฝ่าฝืน โดยให้ตัวแทนมีการขายประกันชีวิตอยู่ เพราะเป็นเรื่องที่ผิด เนื่องจากเงินกองทุนของบริษัทต่ำกว่าที่กฎหมายกำหนด ซึ่งในขณะนั้น คปภ.จึงเสนอให้นายกรณ์แต่งตั้งคณะกรรมการเข้าไปควบคุมบริษัท